De easchdn kristlichn Text, de wo im frian Mitloita auf Oid-Boarisch gschrim woan han, fawendn oft as Woat "trohtin" oda "truhtin", wos wöatlich "Hea", "Heascha" oda "Fiara" hoast. In denane Text wiad des Woat ois iwasezung fum Lodainischn "deus" fawent, oiso Got. In aundane oidhochdeitsche Text wiad "truhtin" a ois Iwasezung fum lodainischn "dominus" oiso "Hea" fawent, wobai ma owa ned genau song kau, ob do da Godfota gmoand is oda sei Su da Jesus Christus. Neta aus kloane Indizien kau ma oblaitn, das unta dem oidboarische Woat schau domois eha da Jesus gmoand woa.